**Mendim i Pakicës**

Komisioni Qendror i Zgjedhjeve (KQZ), me vendimin nr.566, datë 05.10.2017 “Për vendosjen e sanksionit administrativ për barazinë gjinore në listat shumemërore të kandidatëve për zgjedhjet për Kuvendin të datës 25.06.2017” ka vendosur me katër vota pro: “sanksionin administrativ ndaj subjektit zgjedhor, Partia Demokratike (PD), në masën 12.000.000 (dymbëdhjetë milion) lekë, për mospërmbushjen e detyrimit të parashikuar në nenin 67, pika 6 e Kodit Zgjedhor, i ndryshuar, për të gjithë zonat zgjedhore...”.

Kam votuar kundër këtij vendimi të shumicës, si një vendim i pa bazuar në ligj, me arsyetimin si më poshtë:

1. Me vendimin nr.338, datë 30.05.2017, KQZ ka miratuar listat e kandidatëve të subjektit zgjedhor PD, duke mospërfshirë asnjë sanksion. Kundër këtij vendimi, brenda afatit ligjor, nuk është bërë asnjë ankim në Kolegjin Zgjedhor. Për rrjedhoje ky vendim ka marrë formë të prerë dhe është i detyrueshëm për tu zbatuar.

2. Me vendimin nr. 555, datë 26.07.2017, KQZ ka shpallur rezultatin përfundimtar të zgjedhjeve për Kuvendin e Shqipërisë të vitit 2017.

3. Kryesisht, (pa kërkesë të ndonjë subjekti), më shumë se katër muaj pas miratimit të listave të kandidatëve dhe tre muaj pas miratimit të rezultatit përfundimtar të zgjedhjeve, në mbledhjen e KQZ është perfshirë në rendin e ditës projekt-vendimi “Për sanksionin administrativ ndaj subjektit zgjedhor, Partia Demokratike (PD), në masën 12.000.000 (dymbëdhjetë milion) lekë, për mospërmbushjen e detyrimit të parashikuar në nenin 67, pika 6 e Kodit Zgjedhor, i ndryshuar, për të gjithë zonat zgjedhore...”.

4. Kodi zgjedhor (KZ) në nenin 21/6 përcakton detyrimin e KQZ që të regjistroje pjesëmarrjen në zgjedhje të subjekteve zgjedhore për zgjedhjet në Kuvend, sipas procedurave të përcaktuara në këtë kod. Pas regjistrimit të PD si subjekt për të marrë pjesë në zgjedhjet për Kuvendin të datës 25.06.2017, ky subjekt ka paraqitur listat shumëmërore të kandidatëve të tij.

5. Me paraqitjen e listave të kandidatëve KQZ ka detyrimin të verifikojë përmbushjen e kritereve ligjore që lidhen me përmbajtjen e listës, të përcaktuar në nenin 67 të KZ. Kriterët që duhet të përmbushen nga subjekti zgjedhor dhe që verifikohen nga KQZ kanë të bëjnë me:

1. Detyrimin që kandidati i listës shumemërore nuk mund të jetë pjesë e listave të kandidatëve të zonave të tjera zgjedhore të atij subjekti e as e ndonjë subjekti tjetër zgjedhor.
2. Detyrimin për paraqitjen e emrave të kandidatëve të renditura sipas rendit shifror, duke filluar nga numri 1, si dhe respektimi i numrit të kandidatëve.
3. Dhe detyrimi për respektimin e kuotës gjinore sipas nenit 67, pika 6.

6. KZ në nenin 67/7 përcakton se në rast mospërmbushjeje të kushteve në lidhje me përbërjen e listave, KQZ zbaton sanksionet e parashikuara në nenin 175 të KZ. (Neni 175 parashikon: ”*Mospërmbushja nga ana e subjektit zgjedhor e detyrimeve të parashikuara në pikën 6 të nenit 67, në lidhje me përbërjen e listës, dënohet nga KQZ me gjobë 1 000 000 lekë.. në rastin e zgjedhjeve për Kuvendin dhe me refuzim të listes së partisë politike të kandidatëve për këshillat bashkiakë, për zgjedhjet për organet e pushtetit vendor”).*

*7.* Në zbatim të kësaj dispozite ligjore, KQZ në të gjitha rastet e zgjedhjeve për Kuvendin si dhe në zgjedhjet e fundit, pas verifikimit të kritereve që lidhen me përmbajtjen e listës, kur ka konstatuar mospërmbushje të kritereve që lidhen me përbërjen gjinore, bashkë me vendimin për regjistrimin e listave, ka vendosur edhe sanksionin përkatës. Kështu është vepruar në rastin e regjistrimit të listave të subjekteve zgjedhore PS dhe LSI edhe ne zgjedhjet e fundit, duke përfshirë sanksionin përkatës për mosrespektimin e kriterit gjinor.

8. Është e qartë që verifikimi nëse lista shumemërore i plotëson apo jo kriteret ligjore, përfshirë edhe kriterin e përbërjes gjinore, dhe vendosja e sanksionit përkatës, duhet të bëhët në të njëjtën kohë me miratimin e listës së kandidatëve të subjektit zgjedhor.

9. Përpjekja për të rimarrë këtë çështje kryesisht nga KQZ duke vendosur sanksione, sikurse ka vepruar shumica me këtë vendim, nuk mbështetet në arsyetim ligjor. Kjo vëndimarrje e KQZ cënon parimin e sigurisë juridike pasi i jep “fuqi prapavepruese” një akti të KQZ i cili duhej të ishte shqyrtuar nga KQZ në “kohën e caktuar” nga ligji dhe jo disa muaj pas përfundimit të procesit zgjedhor.

10. KQZ si organ i ngakuar nga KZ për administrimin e procesit zgjedhor ushtron funksionet e tij, vetëm në kohën e përcaktuar në KZ dhe jo sipas vullneteve jashte hapësirës së tij. KZ nuk i jep asnjë kompetencë KQZ të shqyrtojë *aposteriori* përmbushjen e kritereve të listave të kandidatëve të një subjekti zgjedhor pas regjistrimit të tyre. Është lehtësisht e kuptueshme që KQZ nuk mund shqyrtojë përmbushjen e kritereve të nenit 67 të KZ disa muaj pasi KQZ ka nxjerrë rezultatet e zgjedhjeve dhe deputetët ushtrojnë mandatin e tyre në Kuvend.

11. Pretendimi i shumicës së KQZ, si organ administrativ, ka të drejtë që brenda një periudhe gjashtë mujore mund të ndërmarrë sanksion administrativ është i pambështetur në ligj. KZ, si ligji i posaçëm që rregullon veprimtarinë e KQZ (aspektet materiale e procedurale të zgjedhjeve), ka përcaktuar se sanksioni për mospektimin të kërkesave të nenit 67 të KZ shqyrtohet dhe vendoset në momentin e regjistrimit të listave të kandidatëve.

12. KZ ka përcaktuar shprehimisht se çfarë kompetencah ka KQZ pas përfundimit të procesit zgjedhor. KQZ nuk mund të marrë një kompetencë që nuk ia ka dhënë KZ dhe është jashtë shtrirjes së procesit të administratimt të procesit zgjedhor.

13. KQZ si organ i ngarkuar nga ligji për administraimin e procesit zgjedhor, ka krijuar një praktikë të konsoliduar për fazën e miratimit të listave të kandidatëve të subjekteve zgjedhore. Kjo praktikë nuk është ankimuar në Kolegjin Zgjedhor. Aplikimi i një standardi të ndryshëm jashtë kohës së kërkuar nga ligji, cënon interesat e ligjshme të një subjekti zgjedhor, që ushtron veprimtari të ligjshme të garantuar dhe mbrojtur në nivel kushtetues e ligjor. KZ dhe legjislacioni për partitë politikë parashikojnë mbështetje logjistike dhe financiare për subjektet politike që ato të ushtrojnë funksionet e tyre.

Për shkaqet e mësipërme KQZ nuk do të duhej të kishte marrë në shqyrtim këtë çështje dhe një vendimmarrje të tillë.

Anëtare

Vera Shtjefni